b'\n_START_ARTICLE_\nSalmanassar III\n_START_PARAGRAPH_\nSalmanassar III (858\xe2\x80\x93824 eaa.) oli muinaisen Assyrian valtion kuningas, Assurnasirpal II:n poika. H\xc3\xa4n oli is\xc3\xa4ns\xc3\xa4 tavoin suuri valloittaja ja laajensi selv\xc3\xa4sti Assyrian alaa._NEWLINE_Salmanassar III nousi valtaan 858 eaa., ja h\xc3\xa4n valtasi 855 eaa. t\xc3\xa4rke\xc3\xa4n Eufratin ylityspaikan, miss\xc3\xa4 sijaitsi Bit Adinin aramealaiskuningaskunta. Salmanassarin valloituksen j\xc3\xa4lkeen Bit Adinin p\xc3\xa4\xc3\xa4kaupunkiin Til Barsipiin asetettiin assyrialaishallinto. Turvattuaan Eufratin Salmanassar suuntasi hy\xc3\xb6kk\xc3\xa4yksens\xc3\xa4 l\xc3\xa4nteen._NEWLINE_Salmanassarin eteneminen pys\xc3\xa4ytettiin 853 eaa. Qarqarin taistelussa. H\xc3\xa4n kohtasi siin\xc3\xa4 liittouman, jossa olivat mukana useita Levantin kuningaskuntia. Liittoumaa johti Damaskoksen aramealainen kuningas Hadadezer. Salmanassar joutui nelj\xc3\xa4sti taistelemaan Levantin liittoumaa vastaan, mutta h\xc3\xa4n onnistui kukistamaan sen vasta vuonna 845 eaa. Voitettuan Damaskoksen Salmanassar jatkoi sotatoimiaan muualla ja hy\xc3\xb6kk\xc3\xa4si muun muassa Anatoliassa sijainneeseen Urartuun._NEWLINE_Babylonian kanssa Salmanassar oli rauhassa. Assyrian ja Babylonian v\xc3\xa4linen rauhanaika pohjautui Salmanassarin isoisois\xc3\xa4n Adad-Nirari II:n tekem\xc3\xa4\xc3\xa4n rauhansopimukseen, jonka Salmanassar uudisti. Sopimuksen mukaan Assyrian piti tulla tarvittaessa auttamaan Babyloniaa, ja Salmanassar kunnioitti sopimusta, kun Marduk-zakir-\xc5\xa1umi I pyysi apua kapinaan, jota johti h\xc3\xa4nen veljens\xc3\xa4. Salmanassar onnistui palauttamaan Marduk-zakir-\xc5\xa1umin takaisin valtaistuimelle._NEWLINE_Salmanassarin pitk\xc3\xa4n hallintokauden loppua v\xc3\xa4ritti vakavat sis\xc3\xa4iset konfliktit, jotka k\xc3\xa4ynnistyiv\xc3\xa4t 826 eaa. Tiedot kapinan yksityiskohdista ovat hatarat, mutta ne liittyiv\xc3\xa4t todenn\xc3\xa4k\xc3\xb6isesti vallanperimykseen ja ne k\xc3\xa4ynnisti Salmanassarin poika Assur-danin-pal. Salmanassar kuoli kaksi vuotta my\xc3\xb6hemmin ja j\xc3\xa4tti vallan toiselle pojalleen Shamshi-Adadille, joka kukisti Assur-danin-palin kapinan vasta nelj\xc3\xa4 vuotta my\xc3\xb6hemmin.'